চট্টগ্রামের আঞ্চলিক-ভাষায় সাহিত্য চর্চায় আগ্রহীর সংখ্যা ধীরে হলেও বেড়েছে অনেক, বিশেষ করে ছড়া সাহিত্যের সঙ্গে চট্টগ্রামের যে সমস্ত ভূমিপুত্র যুক্ত আছেন তাঁরা সবাই অন্তত একবার হলেও চেষ্টা করেছেন আঞ্চলিক ভাষায় ছড়া লিখতে, ছড়া-শিল্পীদের বাইরে কবি মুহাম্মদ নুরুল হুদা, কবি ওমর কায়সার, গল্পকার বিশ্বজিৎ সেন, উপন্যাসিক হরিশংকর জলদাস বাংলার এই উপভাষাকে তাঁদের সাহিত্য কর্মে তুলে এনেছেন স্বছন্দে তবে ছড়া-যাদুকর সুকুমার বড়ুয়ার অনেক গুলি আঞ্চলিক ছড়া আর ওয়াসাকে নিয়ে নূর মোহাম্মদ রফিকের (সদ্য প্রয়াত) একটি মাত্র ব্যাঙ্গাত্মক ছড়া-ই ছড়িয়ে দিয়েছে সবার হৃদয়ে সুরের আগুন। সুদূর অতীতেও এই ভাষায় সাহিত্য চর্চার প্রমাণ পাওয়া যায় লিখিত-অলিখিত অনেক লোকজ ছড়ার মধ্যে, গ্রাম্যতা দোষে যেসব ছড়া আবৃত্তিযোগ্যতা হারিয়েছে বর্তমান সময়ে। যতদূর জানা যায় চট্টগ্রামের আঞ্চলিক ভাষায় ‘গ্রাম্যতা দোষ’ বিবর্জিত প্রথম রচনা সুচরিত চৌধুরির নাটক “অলি কহ্‌ই য (অলি বলে যাও)” । সাবলীলতা বজায় রেখে গ্রামত্যাকে দূরে সরিয়ে যাঁরা এই ভাষায় অবিরত ছড়া চর্চা করে যাচ্ছেন তাদের মধ্যে উৎপল কান্তি বড়ুয়া, বিপুল বড়ুয়া, সনতোষ বড়ুয়া, অরুণ শীল, সনজীব বড়ুয়া, রমজান মাহমুদ, মর্জিনা আখতার, জহুর উস শহীদ, মসউদ উশ শহীদ, কেশব জিপসী, আবুল কালাম বেলাল, নিশাত হাসিনা শিরিন, মুহাম্মদ নাসির উদ্দিন, আলেঙ আলীম, গোফরান উদ্দীন টিটু, সৈয়দা সেলিমা আক্তার, আরকানুল ইসলাম অন্যতম। বিশেষ কোন উপলক্ষে লিখতে দেখা যায় রফিক আনোয়ার (প্রয়াত), সঞ্জিত বনিক, বিকিরণ বড়ুয়া, সনজিত দে, লিটন চৌধুরী, গৌতম কানুনগো, করুণা আচার্য্য, দীপালী ভট্টাচার্য্য, শেখ মঈনুল হক চৌধুরী জোসেফ প্রমুখকে। চট্টগ্রামের ভূমিপুত্র না হয়েও মাঝে মধ্যে চমক দেখান পাশা মোস্তফা কামাল, জসিম মেহবুব, হোসাইন আনোয়ার। তালুকদার হালিম ও চক্রপাণি ভট্টাচার্য্য(প্রয়াত) বহুল চর্চা চালিয়ে গেলেও তাদের রচনা ‘ফোয়াইদ্যা কথা ’ পর্যায় ভুক্ত।